GRADSKO KAZALIŠTE MLADIH, SPLIT

Trg Republike 1

**Z A P I S N I K**

tridesetdevete sjednice Kazališnog vijeća GKM-a

Sjednica Kazališnog vijeća GKM-a održana je 15. srpnja 2021. u baletnoj dvorani s početkom u 10,00 sati.

Prisutni:

1. Vinko Mihanović, potpredsjednik Vijeća
2. Vanda Schlenz, članica Vijeća
3. Siniša Novković, član Vijeća
4. Dražen Nikolić, član Vijeća
5. Ivo Perkušić, ravnatelj
6. Mirza Banović, voditeljica računovodstva, izvjestiteljica pod točkom 3.
7. Irena Bitanga, zapisničar

**DNEVNI RED**

1. Usvajanje zapisnika tridesetosme sjednice Kazališnog vijeća
2. Programsko izvješće Gradskog kazališta mladih za razdoblje od 1. siječnja do 30. lipnja 2021.
3. Financijsko izvješće Gradskog kazališta mladih za razdoblje od 1. siječnja do 31. lipnja 2020.
4. Razno

Članovima Vijeća ranije su uručeni materijali za sjednicu i prijedlog dnevnog reda sjednice.

Prije početka sjednice, Potpredsjednik Vijeća utvrđuje postojanje kvoruma.

**Točka 1.**

Jednoglasnom odlukom Kazališno vijeće usvojilo je zapisnik prethodne sjednice.

**Točka 2.**

Ravnatelj je prisutnima prezentirao šestomjesečno programsko izvješće, iz kojeg je vidljivo da je Kazalište u usporedbi s preostalim splitskim kazalištima, usprkos otežavajućim okolnostima pandemije, u promatranom razdoblju opet kazalište s najvećim brojem izvedenih programa. Od toga posebno ističe 17 izvedbi premijernog naslova *Psi, pare, pištolji*, kao i zadovoljavajući broj izvedbi programa za djecu. Unatoč zabrani rada dramskih i plesnih studija kroz određene mjesece u proteklom razdoblju, uspjeli smo organizirati i završne satove dramskog i plesnog studija.

Postignute rezultate broja izvedbi, nažalost, ne prate rezultati u prihodima od ulaznica, jer su oni posljedica nemogućnosti popunjavanja gledališta zbog poštivanja propisanih epidemijskih mjera. Uzimajući u obzir sve ograničavajuće okolnosti, ravnatelj ističe zadovoljstvo ostvarenim rezultatima programskog poslovanja Kazališta u predmetnom razdoblju.

Vijećnici nisu imali pitanja niti primjedbi na izvješće.

**Točka 3.**

Voditeljica računovodstva predstavila je prisutnima rezultate financijskog poslovanja Kazališta u razdoblju od 1. siječnja do 30. lipnja 2021.

U promatranom razdoblju zabilježen je manjak u iznosu od 5.756 kn koji je rezultat primjene modificiranog računovodstvenog načela knjiženja. Obveze koje će se podmiriti iz sredstava nadležnog gradskog proračuna, a koje do 30. lipnja 2021. god. nisu plaćene odnosno nije evidentiran prihod po ovom osnovu iznose ukupno 80.388,31 kn od čega na kapitalni projekt ugradnje prozora na pročelju zgrade otpada 69.000,00 kn. U suprotnom, Kazalište bi imalo pozitivne rezultate financijskog poslovanja drugog polugodišta 2021 godine..

Članovi Vijeća nisu imali pitanja ni primjedbi na prezentirano izvješće o financijskom poslovanja u predmetnom razdoblju.

**Točka 4.**

Pod točkom „Razno“ članovi Vijeća obaviješteni su o činjenicama vezanima uz financijsko poslovanje koje će rezultirati izmjenama Financijskog plana za 2021., a što nije posljedica pogrešnog planiranja već okolnosti koje se nisu mogle predvidjeti u trenutku izrade Plana, odnosno su posljedica postupanja sukladno Uputi Osnivača za sastavljanje financijskog plana. Konkretno, radi se o činjenici da su Kolektivnim ugovorom koji je sklopljen nakon izrade Financijskog plana, predviđene jubilarne nagrade za zaposlenike u znatno većim iznosima od onih koje je propisivao prethodni Kolektivni ugovor, te činjenici da Uputom za sastavljanje financijskog plana nije bila predviđena isplata regresa radnicima za 2021. godinu, a što će, po svemu sudeći, biti uskoro realizirano.

Ravnatelj je prisutne obavijestio i o planovima za sljedeću sezonu koja uključuje dvije premijere u svom prvom dijelu, te treću krajem proljeća 2022. Angažiranjem autorskih timova iz vlastitih redova za premijere iz prvog dijela sezone nastojat će se odgovoriti izazovu nepovoljne financijske situacije uzrokovane pandemijom. 80% našeg programa financiramo vlastitim prihodima, stoga bi u ovoj situaciji bilo idealno kada bi se realizirali dogovori s potencijalnim sponzorima s kojima je ravnatelj trenutačno u pregovorima.

Veća sredstva uložena u programski dio otvorila bi i mogućnost produkcije dodatnih naslova te iskorištavanje potencijala većeg broja članova ansambla.

Vijećnik Dražen Nikolić pohvalio je rad Kazališta i ravnatelja, kao i kvalitetu ansambla te nadodao kako je dobra ostavština prethodnog ravnatelja unaprijeđena odličnim recentnim repertoarom.

Budući da nije bilo daljnjih tema, sjednica je dovršena u 10,30 sati.

Vinko Mihanović, potpredsjednik Vijeća \_\_\_\_\_\_\_\_\_\_\_\_\_\_\_\_\_\_\_\_\_\_

Irena Bitanga, zapisničar \_\_\_\_\_\_\_\_\_\_\_\_\_\_\_\_\_\_\_\_\_\_

Klasa: 612-03/21-01/126

Urbroj: 2181-110-01-00/1

Split, 15. srpnja 2021.